Juhlaruno (Puro)


1. 

 Kansan valtasuoni uhkuu nuorta voimaa,
 elon vallan vaahtopäänä hyrskyää,
 sysää maahan julmaa, kansaa kammitsoivaa
 turman valtaa – oikeuden eestä myrskyää
 lailla ukkospilven myrskyvallan.

 Särkyy laho rahavallan valtakunta
 nuoret voimat viuhasti kun pursuaa;
 murtuu koko sortovallan väärä suunta
 nuoret hyvää, oikeaa kun puollustaa,
 antain vapaudelle uhriks työnsä.

 Tulevaisuudelle päivän kirkkautta
 kansan nuoret, uljaat voimat valmistaa,
 luovat uutta suuntaa – syvään juurtunutta
 valheen, väärän valtaa poistaellen. –
 Sijaan uljas kansanvalta kasvaa.

2. 

 Kymmenen vuotta!
 Se nuoruuspäivistä haastaa
 raatajakansan suuressa herätystyössä.
 Kymmenen tuskaista vuotta
 ken miehuustoimissa raataa
 kulkea saanut se on jo päivässä, yössä.

 Kymmenen vuotta
 on nuoruustoiminnan aikaa,
 mi vanhaa puisteli pois ja valmisti uutta.
 Vuosia kymmenen sitten
 se tutki ja katseli suuntaa,
 mi varmasti valmistaapi nyt vastaisuutta.

 Kymmenen vuotta
 tää juhlija taiston tiellä
 varmana astunut on kuin vierivä aika;
 helpompi päivä jos täällä,
 synkempi yöhyt jo siellä
 ja herrain tuomiovallan uhkaava taika.

 Kymmenen vuotta
 kuljettu siltä on kohti
 eloa parempaa, jota raatajat luovat.
 Ne jotka tietoisna aina
 siksikin kulkea tohti
 satoa suurempaakin ne vieläkin tuovat.

 Tuskalla syntyi se, vaan voiman mies siitä syntyi,
 uljaaksi urhoksi varttui ja miehen toimihin ryhtyi,
 luomaan raatajakansalle eloa uutta,
 leipää vapautta ja oikeutta – onnekkuutta.

Heikku Puro.

Lähde: Eteenpäin 16.6.1908.

Olavi Puro
Runot
Eteenpäin
1908